Flere hundrede døde hættemåger ved Agger Tange . Døde hættemåger i Sæby, og senest 1 50 døde hættemåger ved Jægerum Søpark i Jammerbugt . I de to første tilfælde er dødsårsagen fugleinfluenza. Og i det sidste tilfælde, formodes fugleinfluenza at være dødsårsagen. Og det falder fint i tråd med den rapport, som EU-agenturet Den Europæiske Fødevaresikkerhedsautoritet (EFSA), har udgivet torsdag , der viser, at der fortsat florerer fugleinfluenza blandt havfugle i Europa. Men flere af disse havfugle er nu fundet inde i landet, og det får agenturet til at advare kæledyrsejere. Hold dyr i snor For ifølge rapporten er der fra april til juni fundet flere tilfælde af fugleinfluenza blandt pattedyr. I Polen er der påvist smitte blandt 24 huskatte og en ørkenlos i fangenskab. Nogle af dem udviklede alvorlige symptomer, der i de værste tilfælde havde en dødelig udgang. Derfor skal hunde- og katteejere holde deres dyr i snor i udsatte områder, og alternativt holde dem indendøre. Men derudover skal man også afholde sig fra at fodre sine kæledyr med råt kød fra vilde eller opdrættede fugle i områder, hvor der florerer fugleinfluenza. - Borgere skal lade fuglene ligge, man skal ikke røre ved dem. Heller ikke hunde. Det kan være en potentiel smittespreder, så opfordringen er, at lade være med at få hundene til at gå i de døde fugle, det vil sige at holde dem i snor, har veterinærchef Flemming Kure Marker fra Fødevarestyrelsen Nordjylland tidligere sagt til TV2 Nord. Ikke farligt for mennesker I Danmark er de eneste tilfælde af fugleinfluenza blandt pattedyr dog fundet hos spættede sæler og den røde ræv. Men som menneske skal man ikke frygte at blive smittet, da der ifølge rapporten endnu ikke er tilfælde, hvor en kat har smittet en anden kat, eller en kat har smittet et menneske. Og det er vigtigt, fortæller epidemiolog Lone Simonsen torsdag til Jyllands-Posten. - Det minder om de H5N1-udbrud, vi i de sidste årtier har set hos mennesker, der for eksempel har spist kontamineret andeblodssuppe. Jeg er stadig mere alarmeret over ubruddet i Spanien i oktober, siger hun til avisen. Siden 2004 har der på verdensplan været rapporteret 876 tilfælde af fugleinfluenza H5N1 blandt mennesker. 458 af de smittede er døde.

Referat:
Der er fundet døde hættemåger i Nordjylland i hundredevis den seneste tid. Nu advarer EU-agentur kæledyrsejere mod fugleinfluenza.